Gatvol Capetonian wil betoog oor Wes-Kaap se rassistiese en onbillike arbeidspraktyke teenoor bruin mense | SAUK.co.za - Nuus.info
“Ons doen ’n beroep op werklose bruin mense oor die Kaap heen om hulle by ons protesoptrede op Dinsdag 22 Januarie by die Mitchells Plain-burgersentrum se arbeidskantoor aan te sluit waar ons met die departement sal vergader.
“Ons soek antwoorde oor hoekom bekwame bruin mense en Indiërs nie poste in die departement kry nie,” sê Fadiel Adams, woordvoerder en organiseerder.
Volgens Adams gaan die groep eis dat alle aanstellings sedert Desember gekanselleer word en dat die onderhoude vir die poste van voor af gehou moet word.
“Ons hoor al jare lank dat bruin mense se aansoeke in die vuilisdrom beland. As ons nie antwoorde kry nie gaan ons met massaprotesaksie begin wat moontlik sal insluit dat pres. Cyril Ramaphosa se staatsrede in die parlement ontwrig word.
“Daar sal geen staatsrede wees nie. Cyril kan sy staatsrede by die lughawe in Kaapstad lewer, maar ons gaan nie meer toelaat dat staatsdepartemente ons mense ignoreer nie,” sê Adams.
Adams sê vir nou fokus hulle op arbeid, maar hulle gaan binnekort ook hul soeklig op die Wes-Kaapse departement van menslike nedersettings plaas.
Hy sê hul protesaksie volg op die “rassistiese, misdadige en onregverdige” aanstelling van sewe swart Suid-Afrikaners by die arbeidskantoor in Mitchells Plain.
“Die Wes-Kaapse departement van arbeid het meer as 50 vakatures vir kliëntediensbeamptes geadverteer en in Desember 2017 is hierdie poste oorweldigend deur swart Suid-Afrikaners gevul terwyl die departement prontuit die provinsiale demografie ignoreer. Nie een bruin persoon is by die Mitchells Plain-kantoor aangestel nie. Dit ondanks die feit dat meer as 90% van die plaaslike burgers bruin is,” sê hy.
Die groep voer aan dat die probleem nie net in Mitchells Plain voorkom nie, maar oor die provinsie heen.
“Hoe kan ons toelaat dat die departement, wat die bewaarders van die wetgewing oor indiensneming is, dit bloot ignoreer ten opsigte van die demografie?”
Die groep eis ook dat Mildred Oliphant, nasionale minister van arbeid, die provinsiale hoof van die departement moet skors en ondersoek moet instel.
« Rou riool saam met bloed vloei tans in Nylriver weens die ANC-beheerde Modimolle-Mookgophong-plaaslike munisipaliteit se riool-infrastruktuur wat nie in ‘n werkende toestand is nie weens ‘n gebrek aan onderhoud
AfriForum behaal oorwinning in hof teen onwettige grondgrypers met Malema se geld »